У паняцця ёсць і іншыя значэнні, гл. Дубраўка.

**Ду́браўка** (трансліт.: *Dubraŭka*, руск.: Дубровка) — аграгарадок у Пухавіцкім раёне Мінскай вобласці. Уваходзіць у склад Дубраўскага сельсавета. Месціцца за 10 км на поўдзень ад Мар’інай Горкі, 65 км ад Мінска, каля ракі Таль.

Назва
-----

Пасяленне, верагодна, заснавана ва ўрочышчы, дзе расло шмат дубоў.

Гісторыя
--------

### Ранняя гісторыя

У XVIII стагоддзі ў Менскім павеце Менскага ваяводства Вялікага Княства Літоўскага, паселішча адносілася да маёнтка Навасёлкі ўласнасці Барэцкай.

У выніку другога падзелу Рэчы Паспалітай 1793 года тэрыторыя апынулася ў складзе Расійскай імперыі. У XIX стагоддзі ў Ігуменскім павеце Мінскай губерні. У 1885 годзе ўрочышча ў Амельнянскай воласці Ігуменскага павета. У 1897 годзе былі аднайменныя фальварак і вартоўня.

Паводле перапісу 1917 года былі аднайменныя маёнтак і ўрочышча.

### Найноўшы час

З канца лютага 1918 года тэрыторыя акупаваная войскамі Германскай імперыі. 25 сакавіка 1918 года згодна з Трэцяй Устаўной граматай абвяшчалася часткай Беларускай Народнай Рэспублікі. Жыхары Амельнянскай воласці накіроўвалі звароты ў Народны Сакратарыят Беларусі са скаргамі на дзеянні нямецкіх акупацыйных улад. У снежні 1918 года занята Чырвонай Арміяй, з 1 студзеня 1919 года ў адпаведнасці з пастановай І з’езда КП(б) Беларусі яна ўвайшла ў склад Савецкай Беларусі, з 27 лютага 1919 года — у ЛітБел ССР. У час польска-савецкай вайны ў жніўні 1919 — ліпені 1920 гадоў пад акупацыяй Польшчы (Мінская акруга ГУУЗ).

З 31 ліпеня 1920 года ў Беларускай ССР. У 1926 годзе паселішча мела статус пасёлка. У пачатку 1930-х праведзена прымусовая калектывізацыя, створаны калгасы «Краіна Саветаў» і «Спаборнік», працавалі 2 кузні.

У Другую сусветную вайну з канца чэрвеня 1941 года да 3 ліпеня 1944 года пад акупацыяй Германіі. У жніўні 1941 года пасёлак спалены, загінула 7 жыхароў. Пасля вайны населены пункт адноўлены.

У 1960 годзе былі вёскі Дубраўка 1 і Дубраўка 2 у Сінчанскім сельсавеце.

З 23 ліпеня 1984 года цэнтр сельсавета.

Насельніцтва
------------

* 1897 год — фальварак, 29 жыхароў; вартоўня, 5 жыхароў
* 1917 год — маёнтак, 42 жыхары; урочышча, 5 жыхароў
* 1926 год — 20 гаспадарак, 99 жыхароў
* 1960 год — Дубраўка 1, 131 жыхар; Дубраўка 2, 135 жыхароў
* 2002 год — 268 двароў, 858 жыхароў
* 2010 год — 275 гаспадарак, 824 жыхары
* 2012 год — 274 гаспадаркі, 813 жыхароў

Вядомыя выхадцы
---------------

* Андрэй Максімавіч Варанецкі — настаўнік, старшыня калгас. Герой Сацыялістычнай Працы (1966).

Інфраструктура
--------------

### Эканоміка

* Ашчадная каса
* Аддзяленне сувязі
* Рамонтна-механічныя майстэрні
* Крама

### Адукацыя

* Дубраўская сярэдняя школа

### Культура

* Бібліятэка
* Дом культуры

### Медыцына

* Амбулаторыя
* Ветэрынарны ўчастак

Крыніцы
-------

1. ↑  Назвы населеных пунктаў Рэспублікі Беларусь: Мінская вобласць: нарматыўны даведнік / І. А. Гапоненка, І. Л. Капылоў, В. П. Лемцюгова і інш.; пад рэд. В. П. Лемцюговай. — Мн.: Тэхналогія, 2003. — 604 с. ISBN 985-458-054-7. (DJVU)
2. ↑  Дапаможнік **(нявызн.)**. *helper.archonline.by*. Праверана 13 снежня 2023.
3. ↑  Вялікі гістарычны атлас Беларусі : у 4 т. / Дзяржаўны камітэт па маёмасці Рэспублікі Беларусь, Рэспубліканскае унітарнае прадпрыемства «Белкартаграфія»; рэдкалегія: В. Л. Насевіч (галоўны рэдактар) [і інш.]. — Т. 4 / [рэд. В.Л. Насевіч]. — Мінск: Белкартаграфія, 2018. — 270 с. іл. — ISBN 978-985-508-476-2. С. 19.
4. ↑  Поиск - Белорусские деревни, сожжённые в годы Великой Отечественной войны **(нявызн.)**. *db.narb.by*. Праверана 14 снежня 2023.

Літаратура
----------

* Дуброўка // Гарады і вёскі Беларусі: Энцыклапедыя. Т. 8: Мінская вобласць, кн. 4 / рэдкал.: Т. У. Бялова (дырэктар) і інш. — Мн.: Беларуская Энцыклапедыя імя Петруся Броўкі, 2013. — С. 135—136. — 2 000 экз. — ISBN 978-985-11-0735-9.
* Памяць: Пухав. р-н: Гіст.-дак. хронікі гарадоў і р-наў Беларусі / Укл. А. А. Прановіч; Рэдкал.: А. М. Карлюкевіч і інш.. — Мінск: Беларусь, 2003. — 749 с. — ISBN 985-01-0251-9.

Спасылкі
--------

* Лагатып Вікісховішча На Вікісховішчы пакуль няма медыяфайлаў па тэме, але Вы можаце загрузіць іх

| ⛭**Дубраўскі сельсавет** |
| --- |
| Цэнтр | Дубраўка |
| Аграгарадкі | Вомельна |
| Вёскі | Быцень ·  Вітораж ·  Вялень ·  Запярынне ·  Клятное ·  Кляцішына ·  Любячка ·  Мельніца ·  Новы Уборак ·  Пушча ·  Сінча ·  Спічнік ·  Ягаднае |